text:
6. Всяка страна продължава да насърчава, чрез правото и практиките си, Програмата на МОТ за достоен труд, изложена в Декларацията на МОТ от 2008 г. относно социалната справедливост за справедлива глобализация („Програмата на МОТ за достоен труд“), както и в съответствие със съответните конвенции на МОТ и други международни ангажименти, по-специално по отношение на:
 а)
 достойните условия на труд за всички по отношение, наред с другото, на надниците и заплатите, работното време, отпуска по майчинство и другите условия на труд;
 б)
 здравословни и безопасни условия на труд, включително предотвратяване на трудовите злополуки и професионалните заболявания и обезщетяване в случай на такива злополуки или заболявания; и
 в)
 недопускане на дискриминация по отношение на условията на труд, включително за работниците мигранти.
 7. Всяка страна защитава и насърчава социалния диалог по трудови въпроси, воден между работниците и работодателите и съответните им организации, както и със съответните държавни органи.
 8. Страните работят съвместно по свързани с търговията аспекти на политиките и мерките в областта на заетостта, включително в рамките на многостранни форуми като МОТ, когато е целесъобразно. Това сътрудничество може да обхваща, наред с другото:
 а)
 свързаните с търговията аспекти на прилагането на основни, приоритетни и други актуални конвенции на МОТ;
 б)
 свързаните с търговията аспекти на Програмата на МОТ за достоен труд, включително относно взаимовръзките между търговията и пълната и продуктивна заетост, адаптирането на пазара на труда, основните трудови стандарти, достойните условия на труд в световните вериги за доставки, социалната закрила и социалното приобщаване, социалния диалог и равенството между половете;
 в)
 въздействието на трудовото право и стандарти върху търговията и инвестициите или въздействието на търговското и инвестиционното право върху труда;
 г)
 диалога и обмена на информация относно разпоредбите в областта на труда в контекста на съответните за страните търговски споразумения и относно прилагането на тези разпоредби; и
 д)
 всяка друга форма на сътрудничество, която бъде счетена за целесъобразна.
 9. Страните вземат предвид всички становища, изразени от представители на работниците, на работодателите и на организациите на гражданското общество, когато определят областите на сътрудничество и когато осъществяват съвместни дейности.
 Член 400
 Многостранни споразумения в областта на околната среда
 1. Страните признават значението на Асамблеята на ООН по околната среда на Програмата на ООН за околната среда и на многостранното управление и споразумения в областта на околната среда като отговор на международната общност на глобалните или регионалните предизвикателства в областта на околната среда и подчертават необходимостта от засилване на взаимното допълване между политиките, правилата и мерките в областта на търговията и околната среда.
 2. С оглед на параграф 1 всяка страна се ангажира да прилага ефективно многостранните споразумения, протоколи и техните изменения в областта на околната среда, които е ратифицирала и прилага в своето право и практики.
 3. Страните обменят редовно и по целесъобразност информация относно:
 а)
 своето съответно положение по отношение на ратифицирането и прилагането на многостранни споразумения в областта на околната среда, включително на техните протоколи и изменения;
 б)
 текущи преговори по нови многостранни споразумения в областта на околната среда; и
 в)
 съответното становище на всяка страна във връзка с присъединяването ѝ към допълнителни


text:
многостранни споразумения в областта на околната среда.
 4. Страните потвърждават отново правото на всяка страна да приема или запазва в сила мерки за постигане на целите на многостранните споразумения в областта на околната среда, по които тя е страна. Страните припомнят, че мерките, приети или прилагани с цел изпълнението на такива многостранни споразумения в областта на околната среда, могат да бъдат обосновани съгласно член 412.
 5. Страните работят заедно по свързаните с търговията аспекти на политиките и мерките в областта на околната среда, включително на международни форуми като Политическия форум на високо равнище на ООН за устойчиво развитие, Програмата на ООН за околната среда, Асамблеята на ООН по околната среда, многостранните споразумения в областта на околната среда, Международната организация за гражданско въздухоплаване (ИКАО) или СТО, по целесъобразност. Това сътрудничество може да обхваща, наред с другото:
 а)
 инициативи за устойчиво производство и потребление, включително инициативи, насочени към насърчаване на кръгова икономика и екологосъобразен растеж и намаляване на замърсяването;
 б)
 инициативи за насърчаване на екологичните стоки и услуги, включително чрез преодоляване на свързаните с тях тарифни и нетарифни бариери;
 в)
 въздействието на правото и стандартите в областта на околната среда върху търговията и инвестициите; или въздействието на търговското и инвестиционното право върху околната среда;
 г)
 прилагането на приложение 16 към Конвенцията за международно гражданско въздухоплаване, подписана в Чикаго на 7 декември 1944 г., и други мерки за намаляване на въздействието на въздухоплаването върху околната среда, включително в областта на управлението на въздушното движение; и
 д)
 други свързани с търговията аспекти на многостранните споразумения в областта на околната среда, включително техните протоколи, изменения и изпълнение.
 6. Сътрудничеството по параграф 5 може да включва технически обмен, обмен на информация и най-добри практики, научноизследователски проекти, проучвания, доклади, конференции и семинари.
 7. Когато определят и прилагат своите дейности по сътрудничество, страните ще вземат предвид мненията или приноса от страна на обществеността и на заинтересованите страни и могат да привличат такива заинтересовани страни за по-нататъшно участие в тези дейности, по целесъобразност.
 Член 401
 Търговия и изменение на климата
 1. Страните признават значението на предприемането на спешни действия за борба с изменението на климата и последиците от него, както и ролята на търговията и инвестициите за постигането на тази цел, в съответствие с Рамковата конвенция на ООН по изменение на климата, с предназначението и целите на Парижкото споразумение, прието в Париж на 12 декември 2015 г. от Конференцията на страните по Рамковата конвенция на ООН по изменение на климата на нейната 21-ва сесия („Парижкото споразумение“), както и с други многостранни споразумения в областта на околната среда и многостранни инструменти в областта на изменението на климата.
 2. С оглед на параграф 1 всяка страна:
 а)
 се ангажира да прилага ефективно Рамковата конвенция на ООН по изменение на климата и Парижкото споразумение, съгласно които една от основните цели е засилването на глобалните действия в отговор на изменението на климата и задържане на покачването на средната температура в световен мащаб значително под 2 °C над равнищата от прединдустриалния период и продължаване на усилията за ограничаване на повишаването на температурата до 1,5

type: contracts

jurisdiction: EU


text:
°C над нивата от прединдустриалния период;
 б)
 насърчава взаимното допълване на политиките и мерките в областта на търговията и климата, като по този начин допринася за прехода към икономика с ниски емисии на парникови газове, ефикасно използване на ресурсите и устойчиво на климатичните изменения развитие; и
 в)
 улеснява премахването на пречките пред търговията и инвестициите в стоки и услуги от особено значение за смекчаването на последиците от изменението на климата и адаптирането към него, като например енергия от възобновяеми източници, енергийноефективни продукти и услуги, например чрез премахване на тарифните и нетарифните бариери или чрез приемане на рамки на политиката, благоприятстващи внедряването на най-добрите налични решения.
 3. Страните работят заедно за засилване на сътрудничеството си по свързаните с търговията аспекти на политиките и мерките в областта на изменението на климата, в зависимост от случая на двустранно и регионално равнище и в рамките на международни форуми, включително в рамките на Рамковата конвенция на ООН по изменение на климата, СТО, Монреалския протокол за веществата, които нарушават озоновия слой, подписан в Монреал на 26 август 1987 г. („Монреалският протокол“), Международната морска организация (ММО) и ИКАО. Това сътрудничество може да обхваща, наред с другото:
 а)
 диалог в областта на политиката и сътрудничество във връзка с изпълнението на Парижкото споразумение, като например относно средствата за насърчаване на устойчивостта спрямо изменението на климата, енергията от възобновяеми източници, нисковъглеродните технологии, енергийната ефективност, устойчивия транспорт, устойчиво развиващата се и устойчивата на изменението на климата инфраструктура, мониторинга на емисиите, международните пазари на въглеродни емисии;
 б)
 подкрепа за разработването и приемането от ММО на амбициозни и ефективни мерки за намаляване на емисиите на парникови газове, които да се прилагат от корабите, извършващи международна търговия;
 в)
 подкрепа за разработването и приемането от ИКАО на амбициозни и ефективни мерки за намаляване на емисиите на парникови газове; и
 г)
 подкрепа за амбициозно поетапно извеждане от употреба на озоноразрушаващите вещества и поетапно намаляване на употребата на флуоровъглеводородите съгласно Монреалския протокол, чрез мерки за контрол на тяхното производство, потребление и търговия; въвеждането на техни екологосъобразни алтернативи; актуализиране на стандартите за безопасност и други приложими стандарти, както и посредством борба с незаконната търговия с вещества, регулирани от Монреалския протокол.
 Член 402
 Търговия и биологично разнообразие
 1. Страните признават значението на опазването и устойчивото използване на биологичното разнообразие и ролята на търговията за постигането на тези цели, включително чрез насърчаване на устойчивата търговия или контролиране или ограничаване на търговията със застрашени видове, в съответствие със съответните многостранни споразумения в областта на околната среда, по които те са страна, и решенията, приети съгласно тях, по-специално Конвенцията за биологичното разнообразие и протоколите към нея, както и Конвенцията по международната търговия със застрашени видове от дивата фауна и флора („CITES“), подписана във Вашингтон на 3 март 1973 г.
 2. С оглед на параграф 1 всяка страна:
 а)
 прилага ефективни мерки за борба с незаконната търговия с екземпляри от дивата флора и фауна, включително по отношение на трети държави, когато е целесъобразно;
 б)
 насърчава използването на CITES като инструмент за опазване и устойчиво управление на биологичното разнообразие, включително чрез включването на животински


text:
и растителни видове в допълненията към CITES, когато природозащитният статус на съответния вид се счита за застрашен поради международната търговия;
 в)
 насърчава търговията с продукти, получени от устойчиво използване на биологични ресурси и допринасящи за опазването на биологичното разнообразие; и
 г)
 продължава да предприема мерки за опазване на биологичното разнообразие, когато то е подложено на натиск, свързан с търговията и инвестициите, по-специално чрез мерки за предотвратяване на разпространението на инвазивни чужди видове.
 3. Страните работят съвместно по свързани с търговията въпроси от значение за настоящия член, включително в рамките на многостранни форуми като CITES и Конвенцията за биологичното разнообразие, когато е целесъобразно. Това сътрудничество може да обхваща, наред с другото: търговията с екземпляри от дивата флора и фауна и продукти, основани на природни ресурси, остойностяването и оценката на екосистемите и свързаните с тях услуги, както и достъпа до генетични ресурси и справедливото и равноправно споделяне на ползите, произтичащи от тяхното използване, в съответствие с Протокола от Нагоя за достъп до генетични ресурси и справедливо и равноправно разпределение на ползите, произтичащи от тяхното използване, към Конвенцията за биологичното разнообразие, съставен в Нагоя на 29 октомври 2010 г.
 Член 403
 Търговия и гори
 1. Страните признават значението на опазването и устойчивото управление на горите, за подсигуряване на екологични функции и на икономически и социални възможности за сегашните и бъдещите поколения, както и ролята на търговията за постигането на тази цел.
 2. С оглед на параграф 1 и по начин, съвместим с международните ѝ задължения, всяка страна:
 а)
 продължава да прилага ефективни мерки за борба с незаконната сеч и свързаната с нея търговия, включително по отношение на трети държави, когато е целесъобразно, и насърчава търговията с изделия от законно добит дървен материал;
 б)
 насърчава опазването и устойчивото управление на горите и търговията и потреблението на дървен материал и изделия от дървен материал, добит в съответствие с правото на държавата на дърводобив и от устойчиво управлявани гори; и
 в)
 обменя информация с другата страна относно свързани с търговията инициативи за устойчиво управление на горите, администриране на горите и опазване на горското покритие и сътрудничи за постигане на максимално въздействие и взаимно допълване на съответните политики на страните от взаимен интерес.
 3. Страните работят заедно за засилване на сътрудничеството си по свързаните с търговията аспекти на устойчивото управление на горите, опазването на горското покритие и незаконната сеч, включително в рамките на многостранни форуми, когато е целесъобразно.
 Член 404
 Търговия и устойчиво управление на морските биологични ресурси и аквакултурите
 1. Страните признават значението на опазването и устойчивото управление на морските биологични ресурси и екосистеми, както и на насърчаването на отговорни и устойчиви аквакултури, а също и ролята на търговията за постигането на тези цели.
 2. С оглед на параграф 1 всяка страна:
 а)
 се ангажира да действа последователно и да спазва, както е уместно, съответните конвенции на ООН и Организацията за прехрана и земеделие („ФAO“), Конвенцията на ООН по морско право, Споразумението относно прилагането на разпоредби на Конвенцията на ООН по морско право от 10 декември 1982 г., свързани с опазването и управлението на трансгранично преминаващите


text:
и далекомигриращите рибни запаси, подписано в Ню Йорк на 4 август 1995 г., Споразумението на ФАО за насърчаване на спазването на международните мерки за опазване и управление от риболовните кораби в открито море, подписано в Рим на 24 ноември 1993 г., Кодекса на ФAO за поведение за отговорно рибарство, Споразумението на ФАО за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов, одобрено в Рим на 22 ноември 2009 г. на 36-та сесия на Конференцията на ФАО, и да участва в инициативата на ФАО за глобалния списък на риболовните кораби, корабите за хладилен транспорт и снабдителните кораби;
 б)
 насърчава устойчивото рибарство и доброто управление на рибарството чрез активно участие в работата на съответните международни организации или органи, в които членува, има ролята на наблюдател или сътрудничеща недоговаряща се страна, включително регионалните организации за управление на рибарството (РОУР), посредством, когато е приложимо, ефективно наблюдение, контрол или изпълнение на резолюциите, препоръките или мерките на РОУР; прилагането на техните схеми за документиране или сертифициране на улова и мерките на пристанищната държава;
 в)
 приема и запазва в сила съответните си ефективни инструменти за борба с ННН риболов, включително мерки за изключване на продуктите от ННН риболов от търговските потоци, и сътрудничи за тази цел; и
 г)
 насърчава развитието на устойчиви и отговорни аквакултури, включително по отношение на изпълнението на целите и принципите, съдържащи се в Кодекса на ФAO за поведение за отговорно рибарство, според случая.
 3. Страните работят съвместно по въпросите на опазването и свързаните с търговията аспекти на политиките и мерките в областта на рибарството и аквакултурите, включително в рамките на СТО, РОУР и други многостранни форуми, когато е целесъобразно, с цел насърчаване на практиките за устойчив риболов и аквакултури и търговията с рибни продукти от устойчиво управлявани операции в областта на рибарството и аквакултурите.
 4. Настоящият член не засяга разпоредбите на пета позиция.
 Член 405
 Търговия и инвестиции, насърчаващи устойчивото развитие
 1. Страните потвърждават своя ангажимент за повишаване на приноса на търговията и инвестициите за целта за устойчиво развитие в неговите икономически, социални и екологични измерения.
 2. Съгласно параграф 1 страните продължават да насърчават:
 а)
 търговски и инвестиционни политики, които подкрепят четирите стратегически цели на Програмата за достоен труд на МОТ, в съответствие с Декларацията на МОТ от 2008 г. относно социалната справедливост за справедлива глобализация, включително минималната заплата, гарантираща жизнен минимум, здравословните и безопасни условия на труд и други аспекти, свързани с условията на труд;
 б)
 търговия и инвестиции в екологични стоки и услуги, като например енергия от възобновяеми източници, енергийноефективни продукти и услуги, включително чрез премахване на свързаните с тях нетарифни бариери или чрез приемането на рамки на политиката, които спомагат за внедряването на най-добрите налични решения;
 в)
 търговия със стоки и услуги, които допринасят за подобряване на социалните условия и на екологосъобразните практики, включително тези, които са предмет на доброволни схеми за гарантиране на устойчивост, като например схеми за справедлива и етична търговия и екомаркировки; и
 г)
 сътрудничество в рамките на многостранни форуми по въпроси от настоящия член.
 3. Страните признават значението


text:
на разглеждането на специфични въпроси, свързани с устойчивото развитие, чрез преглед, мониторинг и оценяване на потенциалните икономически, социални и екологични въздействия на възможните действия, като отчитат гледната точка на заинтересованите страни.
 Член 406
 Търговия и отговорно управление на веригата на доставки
 1. Страните признават значението на отговорното управление на веригите на доставки чрез отговорно бизнес поведение и практики за корпоративна социална отговорност и ролята на търговията за постигането на тази цел.
 2. С оглед на параграф 1 всяка страна:
 а)
 поощрява корпоративната социална отговорност и отговорното бизнес поведение, включително чрез предоставяне на подкрепящи политически рамки, които насърчават възприемането на съответните практики от страна на предприятията; и
 б)
 подкрепя спазването, изпълнението, последващите действия и разпространението на съответните международни инструменти, като например Насоките на ОИСР за многонационалните предприятия, Тристранната декларация на МОТ относно принципите за многонационалните предприятия и социалната политика, Глобалния договор на ООН и Ръководните принципи на ООН за бизнеса и правата на човека.
 3. Страните признават полезността на международните специфични за отделните сектори насоки в областта на корпоративната социална отговорност и отговорното бизнес поведение и поощряват съвместната работа в това отношение. По отношение на Насоките на ОИСР по надлежната проверка за отговорни вериги за доставки на полезни изкопаеми от засегнати от конфликти и високорискови зони и допълненията към тях страните също така прилагат мерки за насърчаване на възприемането на посочените насоки.
 4. Страните работят заедно за засилване на сътрудничеството си по свързаните с търговията аспекти на въпроси, обхванати от настоящия член, включително в рамките на международни форуми, когато е целесъобразно, наред с другото посредством обмена на информация, най-добри практики и инициативи за популяризиране.
 Член 407
 Уреждане на спорове
 1. Страните полагат всички усилия чрез диалог, консултации, обмен на информация и сътрудничество за разрешаването на възможни разногласия относно прилагането на настоящата глава.
 2. Чрез дерогация от дял I от шеста част, в случай на спор между страните относно прилагането на настоящата глава, страните използват изключително процедурите, установени съгласно членове 408 и 409.
 ГЛАВА 9
 ХОРИЗОНТАЛНИ И ИНСТИТУЦИОНАЛНИ РАЗПОРЕДБИ
 Член 408
 Консултации
 1. Всяка от страните може да поиска консултации с другата страна по всеки въпрос, произтичащ от член 355, параграф 3 и глави 6, 7 и 8, като изпрати писмено искане до другата страна. В писменото си искане страната ищец посочва причините и основанието за искането, включително оспорваните мерки, като уточнява кои разпоредби смята за приложими. Консултациите трябва да започнат веднага след като някоя от страните отправи искане за консултации и във всеки случай не по-късно от 30 дни след датата на предаване на искането, освен ако страните се споразумеят за по-дълъг срок.
 2. Страните започват консултации с цел постигане на взаимноприемливо решение на въпроса. По време на консултациите всяка страна предоставя на другата страна достатъчно от информацията, с която разполага, така че да даде възможност за пълно проучване на повдигнатите въпроси. Всяка страна се стреми да осигури участието на служители от своите компетентни органи, които имат експертни познания по въпроса — предмет на консултациите.
 3. По въпроси, свързани с член 355, параграф 3 или с многостранните споразумения или инструменти, посочени


text:
в глави 6, 7 или 8, страните вземат предвид наличната информация от МОТ или съответните органи или организации, създадени съгласно многостранни споразумения в областта на околната среда. Когато е целесъобразно, страните се консултират съвместно с тези организации или с техните органи, или с всеки друг експерт или орган, който считат за подходящ.
 4. Когато е целесъобразно, всяка страна може да потърси становищата на вътрешните консултативни групи, посочени в член 13 или други експертни съвети.
 5. Всяко решение на въпрос, постигнато от страните, се оповестява публично.
 Член 409
 Експертна група
 1. По всеки въпрос, по който не е постигнато удовлетворително решение чрез консултации съгласно член 408, дадена страна може, 90 дни след получаване на искането за консултации съгласно посочения член, да отправи писмено искане до другата страна за свикване на експертна група, която да разгледа въпроса. В искането се посочва оспорваната мярка, уточнява се и се обяснява как тази мярка не съответства на разпоредбите на съответната глава или глави по начин, достатъчен за ясно представяне на жалбата.
 2. Експертната група се състои от трима членове.
 3. На първото си заседание след влизането в сила на настоящото споразумение Специализираният търговски комитет по еднаквите условия за открита и лоялна конкуренция и устойчивото развитие съставя списък с най-малко 15 лица, които желаят и са способни да изпълняват функциите на членове на експертната група. Всяка страна посочва поименно най-малко пет физически лица за списъка на лицата, които да изпълняват функциите на членове. Страните също така посочват поименно най-малко пет лица, които не са граждани на нито една от страните и които желаят и са способни да изпълняват функциите на председател на експертна група. Специализираният търговски комитет по еднаквите условия за открита и лоялна конкуренция и устойчивото развитие гарантира, че списъкът се актуализира и че броят на експертите се поддържа на най-малко 15 души.
 4. Експертите, предложени за членове, трябва да имат специализирани познания или експертен опит по трудово право или правото в областта на околната среда, по други застъпени в съответната глава или глави въпроси или във връзка с разрешаването на спорове, възникващи по международни споразумения. Те трябва да служат в качеството си на частни лица и да не приемат инструкции от никоя организация или правителство по въпроси, свързани със спора. Те не трябва да са свързани със страните, нито да приемат указания от някоя от тях. Те не са членове, длъжностни лица или други служители на институциите на Съюза, на правителството на държава членка, или на правителството на Обединеното кралство.
 5. Освен ако страните не се договорят за друго, в срок от пет дни от датата на създаване на експертната група, нейният мандат е:
 „да разгледа, съгласно относимите разпоредби, въпроса, посочен в искането за създаване на експертната група, и да излезе с доклад в съответствие с настоящия член, в който се правят констатации за съответствието на мярката с релевантните разпоредби“.
 6. По отношение на въпроси, свързани с многостранни стандарти или споразумения, обхванати в настоящия дял, експертната група следва да иска информация от МОТ или съответните органи, създадени съгласно тези споразумения, включително всички съответни налични


text:
тълкувателни насоки, констатации или решения, приети от МОТ и тези органи.
 7. Експертната група може да поиска и да получи писмени изявления или всякаква друга информация от лица, които притежават информация или специализирани познания по въпроса.
 8. Експертната група предоставя тази информация на всяка от страните, като им позволява да представят своите коментари в срок от 20 дни от получаването ѝ.
 9. Експертната група изготвя за страните междинен и окончателен доклад, съдържащи фактическите констатации, нейните заключения по въпроса, включително дали страната ответник е изпълнила задълженията си съгласно съответната глава или глави и мотивите за всички направени от групата констатации и заключения. От съображения за правна сигурност се уточнява, че страните споделят разбирането, че ако експертната група отправи препоръки в своя доклад, не е необходимо страната ответник да следва тези препоръки в процеса на гарантиране на съответствие с настоящото споразумение.
 10. Експертната група представя на страните междинния доклад в срок от 100 дни след датата на създаването си. Когато експертната група счита, че този краен срок не може да бъде спазен, председателят на експертната група уведомява писмено страните, като посочва причините за забавянето и датата, на която експертната група планира да представи своя междинен доклад. При никакви обстоятелства експертната група не представя междинния си доклад по-късно от 125 дни след датата на създаването си.
 11. В срок от 25 дни от представянето на доклада всяка страна може да отправи до експертната група мотивирано искане за преразглеждане на конкретни аспекти от междинния доклад. Всяка страна може да коментира искането на другата страна в срок от 15 дни от получаване на искането.
 12. След като разгледа тези коментари, експертната група изготвя окончателния доклад. Ако в срока по параграф 11 не постъпи искане за преразглеждане на конкретни аспекти от междинния доклад, междинният доклад става окончателният доклад на експертната група.
 13. Експертната група представя окончателния си доклад на страните в срок от 175 дни от датата на създаването си. Когато експертната група счита, че този срок не може да бъде спазен, нейният председател уведомява писмено страните, като посочва причините за забавянето и датата, на която експертната група планира да представи своя окончателен доклад. При никакви обстоятелства експертната група не представя окончателния си доклад по-късно от 195 дни след датата на създаването си.
 14. В окончателния доклад се обсъждат евентуалните писмени искания на страните във връзка с междинния доклад и се заема ясна позиция спрямо коментарите на страните.
 15. Страните правят публично достояние окончателния доклад на експертната група в срок от 15 дни от представянето му от експертната група.
 16. Ако в окончателния доклад на експертната група се установи, че някоя страна не е изпълнила задълженията си по съответната глава или глави, в срок от 90 дни от представянето на окончателния доклад страните обсъждат мерките, които е целесъобразно да бъдат приложени, като се има предвид докладът на експертната група. Не по-късно от 105 дни след представянето на доклада на страните, страната ответнник информира своите вътрешни консултативни групи, създадени съгласно член 13, и страната ищец за своето решение относно мерките, които трябва да бъдат приложени.
 17. Специализираният


text:
търговски комитет по еднаквите условия за открита и лоялна конкуренция и устойчивото развитие наблюдава последващите действия във връзка с доклада на експертната група. Вътрешните консултативни групи на страните, създадени съгласно член 13, може да представят коментари в това отношение на Специализирания търговски комитет по еднаквите условия за открита и лоялна конкуренция и устойчивото развитие.
 18. Когато между страните няма съгласие за съществуването или съответствието с релевантните разпоредби на мярка, приета за справяне с липсата на съответствие, страната ищец може да отправи писмено искане до първоначалния състав на експертната група да вземе решение по въпроса. В искането се посочва всяка оспорвана мярка и се обяснява как тя се отклонява от релевантните разпоредби по начин, който е достатъчен, за да се представи ясно правното основание за жалбата. Експертната група представя констатациите си на страните в срок от 45 дни след датата на постъпване на искането.
 19. Освен ако в настоящия член не е предвидено друго, член 739, параграф 1, член 740 и членове 753—758, както и приложения 48 и 49 се прилагат mutatis mutandis.
 Член 410
 Експертна група за областите, в които не се допуска понижаване на равнището на закрила
 1. Член 409 се прилага при спорове между страните относно тълкуването и прилагането на глави 6 и 7.
 2. За целите на такива спорове, в допълнение към членовете, изброени в член 409, параграф 19, членове 749 и 750 се прилагат mutatis mutandis.
 3. Страните приемат, че когато страната ответник реши да не предприема никакви действия, за да се съобрази с доклада на експертната група и настоящото споразумение, страната ищец продължава да разполага с всички средства за правна защита, допустими по член 749.
 Член 411
 Възстановяване на баланса
 1. Страните признават правото на всяка страна да определя своите бъдещи политики и приоритети по отношение на трудовата заетост и социалната сфера, опазването на околната среда или климата, или по отношение на контрола на субсидиите, по начин, съвместим с международните ангажименти на всяка от страните, включително тези по настоящото споразумение. Същевременно страните признават, че значителните различия в тези области могат да имат последици за търговията или инвестициите между страните по начин, който променя обстоятелствата, които са послужили за основа за сключването на настоящото споразумение.
 2. Ако в резултат на значителни различия между страните в областите по параграф 1 възникне съществено въздействие върху търговията или инвестициите между страните, всяка от страните може да предприеме подходящи мерки за възстановяване на баланса, за да се справи със ситуацията. Обхватът и продължителността на подобни мерки се ограничават до това, което е строго необходимо и пропорционално за коригиране на ситуацията. Приоритет се дава на мерки, които най-малко биха нарушили функционирането на настоящото споразумение. Оценката на страните за тези въздействия се основава на надеждни доказателства, а не само на предположения или далечни възможности.
 3. За мерките за възстановяване на баланса, предприети по параграф 2, се прилагат следните процедури:
 а)
 съответната страна уведомява незабавно другата страна чрез Съвета за партньорство за мерките за възстановяване на баланса, които възнамерява да предприеме, като предоставя цялата съответна информация. Страните започват незабавно консултации. Консултациите се считат


text:
за приключени след изтичане на 14 дни от датата на постъпване на уведомлението, освен ако не са приключили съвместно преди изтичането на този срок;
 б)
 ако не бъде намерено взаимноприемливо решение, засегнатата страна може да приеме мерки за възстановяване на баланса не по-рано от пет дни от приключването на консултациите, освен ако уведомената страна поиска в същия петдневен срок, в съответствие с член 739, параграф 2 (64), създаването на арбитражен съд посредством писмено искане, отправено до другата страна, за да може арбитражният съд да реши дали съобщените мерки за възстановяване на баланса са в съответствие с параграф 2 от настоящия член;
 в)
 арбитражният съд провежда производството в съответствие с член 760 и постановява окончателното си решение в срок от 30 дни от създаването си. Ако арбитражният съд не постанови окончателното си решение в рамките на този срок, засегнатата страна може да приеме мерките за възстановяване на баланса не по-рано от три дни след изтичането на този 30-дневен срок. В този случай другата страна може да предприеме мерки за противодействие, пропорционални на приетите мерки за възстановяване на баланса, докато арбитражният съд постанови решението си. Приоритет се дава на мерки за противодействие, които най-малко биха нарушили функционирането на настоящото споразумение. Буква а) се прилага mutatis mutandis към такива мерки за противодействие, които могат да бъдат приети не по-рано от три дни след приключването на консултациите;
 г)
 ако арбитражният съд установи, че мерките за възстановяване на баланса са в съответствие с параграф 2, засегнатата страна може да приеме мерките за възстановяване на баланса, съобщени на другата страна;
 д)
 ако арбитражният съд установи, че мерките за възстановяване на баланса са несъвместими с параграф 2 от настоящия член, в срок от три дни от обявяването на решението съответната страна уведомява страната ищец за мерките (65), които възнамерява да предприеме, за да изпълни решението на арбитражния съд. Член 748, параграф 2 и членове 749 (66) и 750 се прилагат mutatis mutandis, ако страната ищец счита, че съобщените мерки не са в съответствие с решението на арбитражния съд. Процедурите по член 748, параграф 2 и членове 749 и 750 нямат суспензивно действие по отношение на прилагането на съобщените мерки съгласно настоящия параграф;
 е)
 ако мерките за възстановяване на баланса са приети преди арбитражното решение в съответствие с буква в), всички мерки за противодействие, приети съгласно посочената буква, се оттеглят незабавно и в никакъв случай не по-късно от пет дни след постановяване на решението на арбитражния съд;
 ж)
 никоя от страните не може да се позовава на Споразумението за СТО или на друго международно споразумение, за да попречи на другата страна да предприеме мерки съгласно параграфи 2 и 3, включително когато тези мерки се състоят в спиране на изпълнението на задължения по настоящото споразумение;
 з)
 ако уведомената страна не представи искане съгласно буква б) от настоящия параграф в определения в нея срок, тази страна може, без предварително да прибягва до консултации в съответствие с член 738, да започне арбитражната процедура по член 739. Арбитражният съд разглежда въпроса като спешен случай за целите на член 744.
 4. С цел


text:
да се осигури подходящ баланс между ангажиментите, поети от страните по настоящото споразумение на по-трайна основа, всяка от страните може да поиска, не по-рано от четири години след влизането в сила на настоящото споразумение, преглед на функционирането на настоящата позиция. Страните могат да се споразумеят, че други позиции от настоящото споразумение могат да бъдат добавени към прегледа.
 5. Такъв преглед започва по искане на една от страните, ако тази страна счита, че мерките по параграф 2 или 3 са били предприети често от едната или от двете страни, или ако мярка, която има съществено въздействие върху търговията или инвестициите между страните, е била прилагана за период от 12 месеца. За целите на настоящия параграф въпросните мерки са тези, които не са били оспорени или за които арбитражният съд не е установил, че са абсолютно ненужни съгласно параграф 3, буква г) или з). Този преглед може да започне по-рано от четири години след влизането в сила на настоящото споразумение.
 6. Прегледът, поискан съгласно параграф 4 или 5, започва в рамките на три месеца от искането и приключва в рамките на шест месеца.
 7. Преглед въз основа на параграф 4 или 5 може да бъде повторен на последващи интервали от не по-малко от четири години след приключването на предишния преглед. Ако някоя от страните е поискала преглед съгласно параграф 4 или 5, тя не може да поиска допълнителен преглед съгласно параграф 4 или 5 за поне четири години от приключването на предходния преглед или, ако е приложимо, от влизането в сила на всяко споразумение за изменение.
 8. В прегледа се разглежда въпросът дали настоящото споразумение постига подходящ баланс между правата и задълженията между страните, по-специално по отношение на функционирането на настоящата позиция, и дали в резултат от това е необходимо изменение на условията на настоящото споразумение.
 9. Съветът за партньорство може да реши, че не са необходими действия в резултат на прегледа. Въпреки това, ако след прегледа дадена страна счита, че е необходимо изменение на настоящото споразумение, страните полагат всички усилия, за да договорят и сключат споразумение с необходимите изменения. Тези преговори се ограничават до въпросите, посочени в прегледа.
 10. Ако споразумението за изменение по параграф 9 не бъде сключено в срок от една година от датата, на която страните са започнали преговорите, всяка от страните може да отправи предизвестие за прекратяване на настоящата позиция или на която и да е друга позиция от настоящото споразумение, която е била добавена към прегледа, или страните могат да решат да продължат преговорите. Ако някоя от страните прекрати настоящата позиция, трета позиция се прекратява на същата дата. Прекратяването поражда действие три месеца след датата на такова предизвестие.
 11. Ако настоящата позиция бъде прекратена съгласно параграф 10 от настоящия член, втора позиция се прекратява на същата дата, освен ако страните не се споразумеят да включат съответните части от дял XI от настоящата позиция във втора позиция.
 12. Дял I от част шест не се прилага за параграфи 4—9 от настоящия член.
 ДЯЛ XII
 ИЗКЛЮЧЕНИЯ
 Член 412
 Общи изключения
 1. Никоя от разпоредбите на дял I, глава


text:
1 и глава 5, дял II, глава 2, дял III , дял VIII и дял XI, глава 4 не може да се тълкува по начин, който възпрепятства някоя от страните да приема или запазва в сила мерки, съвместими с член XX от ГАТТ от 1994 г. За тази цел член XХ от ГАТТ от 1994 г., включително забележките и допълнителните разпоредби към него, е включен в настоящото споразумение, като става част от него, mutatis mutandis.
 2. В зависимост от изискването подобни мерки да не се прилагат по начин, който би представлявал средство за произволна или необоснована дискриминация между държави, в които преобладават сходни условия, или прикрито ограничение на либерализирането на инвестициите или търговията с услуги, никоя от разпоредбите на дял II, дял III, дял IV, дял VIII и дял XI, глава 4 не може да се тълкува по начин, който възпрепятства приемането или прилагането от някоя от страните на мерки:
 а)
 необходими за защита на обществената сигурност или обществения морал или за поддържане на обществения ред (67);
 б)
 необходими за опазване на живота или здравето на хората, животните или растенията;
 в)
 необходими, за да се осигури съответствието със законовите или подзаконовите нормативни актове, които не са в противоречие с разпоредбите на настоящото споразумение, включително тези, отнасящи се до:
 i)
 предотвратяването на заблуждаващи и измамни практики или справянето с последиците от неизпълнение на договори;
 ii)
 защитата на неприкосновеността на личния живот на лицата във връзка с обработването и разпространението на лични данни и защитата на поверителността на личните досиета и сметки; и
 iii)
 безопасността.
 3. От съображения за правна сигурност страните приемат, че доколкото тези мерки иначе са в противоречие с разпоредбите на глави или дялове, посочени в параграфи 1 и 2 от настоящия член:
 а)
 мерките по член XX, буква б) от ГАТТ от 1994 г. и параграф 2, буква б) от настоящия член включват мерки за опазване на околната среда, които са необходими за защита на живота и здравето на хората, животните или растенията;
 б)
 член XX, буква ж) от ГАТТ от 1994 г. се прилага за мерки, свързани с опазването на живите и неживите изчерпаеми природни ресурси; и
 в)
 мерките, предприети за изпълнение на многостранни споразумения в областта на околната среда, могат да попаднат в обхвата на член XX, буква б) или ж) от ГАТТ от 1994 г. или в обхвата на параграф 2, буква б) от настоящия член.
 4. Преди някоя от страните да предприеме мерки, предвидени в член XX, букви и) и й) от ГАТТ от 1994 г., тази страна предоставя на другата страна цялата относима информация с оглед търсенето на приемливо за страните решение. Ако в срок от 30 дни от предоставянето на информацията не бъде постигнато съгласие, страната може да приложи съответните мерки. Когато предварителното предоставяне на информацията или нейното проучване е невъзможно поради наличието на извънредни и критични обстоятелства, налагащи предприемането на незабавни действия, страната, която възнамерява да предприеме мерките, може незабавно да приложи необходимите за справяне със ситуацията обезпечителни мерки. Тази страна незабавно информира другата страна за това.
 Член 413
 Данъчно облагане


text:
1. Никоя от разпоредбите на дялове I—VII, дял VIII, глава 4, дялове IX—XII от настоящата позиция или шеста позиция не засяга правата и задълженията на Съюза или на неговите държави членки и на Обединеното кралство по данъчните спогодби. В случай на несъответствие между настоящото споразумение и такава данъчна спогодба, данъчната спогодба има предимство до степента на несъответствието. По отношение на данъчна спогодба между Съюза или неговите държави членки и Обединеното кралство съответните компетентни органи по настоящото споразумение и тази данъчна спогодба определят съвместно дали съществува несъответствие между настоящото споразумение и данъчната спогодба (68).
 2. Членове 130 и 138 не се прилагат за предимства, предоставени по данъчна спогодба.
 3. В зависимост от изискването данъчните мерки да не се прилагат по начин, който би представлявал средство за произволна или необоснована дискриминация между държави, в които преобладават сходни условия, или прикрито ограничение на търговията и инвестициите, никоя от разпоредбите на дялове I—VII, дял VIII, глава 4, дялове IX—XII от настоящата позиция или шеста позиция не може да се тълкува по начин, който възпрепятства приемането, запазването в сила или прилагането от някоя от страните на мярка, която:
 а)
 цели да осигури справедливото или ефективно (69) облагане с преки данъци или събирането на такива данъци; или
 б)
 разграничава между данъкоплатци, които не се намират в едно и също положение, особено с оглед на мястото им на пребиваване или на мястото, в което е инвестиран капиталът им.
 4. За целите на настоящия член се прилагат следните определения:
 а)
 „пребиваване“ означава пребиваване за данъчни цели;
 б)
 „данъчна спогодба“ означава спогодба за избягване на двойното данъчно облагане или друго международно споразумение или договореност, отнасящи се изцяло или предимно до данъчно облагане; и
 в)
 „преки данъци“ включват всички данъци върху дохода или капитала, включително данъците върху приходи от отчуждаване на собственост, данъците върху недвижимо имущество, наследство и дарения, данъците върху възнагражденията или заплатите, плащани от предприятията, и данъците върху капитала.
 Член 414
 Освобождаване от задължения в рамките на СТО
 Ако задължение в дялове I—XII от настоящата позиция или шеста позиция от настоящата част е по същество еквивалентно на задължение, съдържащо се в Споразумението за СТО, всяка мярка, предприета в съответствие с освобождаване от задължения, прието съгласно член IX от Споразумението за СТО, се счита, че отговаря на изискванията на еквивалентната по същество разпоредба в настоящото споразумение.
 Член 415
 Изключения във връзка със сигурността
 Никоя от разпоредбите на дялове I—XII от настоящата позиция или шеста позиция не може да се тълкува по начин, който:
 а)
 изисква от някоя от страните да предостави или да позволи достъп до информация, чието разкриване според нея е в противоречие с нейни основни интереси в областта на сигурността; или
 б)
 възпрепятства някоя от страните да предприеме действие, което счита за необходимо за защитата на свои основни интереси в областта на сигурността:
 i)
 свързано с производството или с трафика на оръжие, боеприпаси и военна техника и с подобно производство, трафик и сделки с други стоки и материали, услуги и технологии, и със стопански дейности, осъществявани пряко или косвено с цел снабдяване на военен обект;
 ii)
 отнасящо


text:
се до материали, свързани с ядреното делене и ядрения синтез, или до материали, от които те се получават; или
 iii)
 предприето по време на война или друго извънредно положение в международните отношения; или
 в)
 възпрепятства някоя от страните да предприеме действия в изпълнение на своите задължения по Устава на ООН с цел поддържането на международния мир и сигурност.
 Член 416
 Поверителна информация
 1. С изключение на член 384, никоя от разпоредбите на дялове I—XII от настоящата позиция или шеста позиция от настоящата част не може да се тълкува по начин, който изисква някоя от страните да предостави поверителна информация, чието разкриване би попречило на правоприлагането или би противоречало по друг начин на обществения интерес, или което би накърнило законните търговски интереси на определени предприятия, публични или частни, с изключение на случаите, когато арбитражен съд изисква такава поверителна информация в производството по уреждане на спорове по шеста част, дял I или експертна група изисква такава поверителна информация в производството по член 409 или 410. В такива случаи арбитражният съд или, в зависимост от случая, експертната група гарантира, че поверителността е напълно защитена в съответствие с приложение 48.
 2. Когато някоя от страните предостави на Съвета за партньорство или на някой от комитетите информация, която се счита за поверителна съгласно нейните законови и подзаконови нормативни актове, другата страна третира информацията като поверителна, освен ако предоставящата информацията страна не поиска друго.
 ВТОРА ПОЗИЦИЯ
 ВЪЗДУХОПЛАВАНЕ
 ДЯЛ I:
 ВЪЗДУШЕН ТРАНСПОРТ
 Член 417
 Определения
 За целите на настоящия дял се прилагат следните определения:
 а)
 „въздушен превозвач“ означава предприятие за въздушен превоз, притежаващо валиден оперативен лиценз или еквивалентен документ;
 б)
 „въздушен превозвач на Съюза“ означава въздушен превозвач, който отговаря на условията, предвидени в член 422, параграф 1, буква б);
 в)
 „въздушен превозвач на Обединеното кралство“ означава въздушен превозвач, който отговаря на условията, предвидени в член 422, параграф 1, буква а) или член 422, параграф 2;
 г)
 „аеронавигационно обслужване“ означава различни видове обслужване на въздушното движение; комуникационно обслужване, навигационно обслужване и обзор; метеорологично обслужване за въздухоплаването; аеронавигационно информационно обслужване;
 д)
 „свидетелство за авиационен оператор“ означава документ, издаден на въздушен превозвач, който потвърждава, че въпросният въздушен превозвач има професионалните способности и организация да осигури безопасната експлоатация на въздухоплавателното средство за авиационните дейности, посочени в свидетелството;
 е)
 „управление на въздушното движение“ означава съвкупност от бордни и наземни функции (обслужване на въздушното движение, управление на въздушното пространство и ръководство на потоците на въздушното движение), необходими за осигуряване на безопасност и ефикасност на движението на въздухоплавателните средства във всеки етап на полета;
 ж)
 „въздушен транспорт“ означава превоз с въздухоплавателно средство на пътници, багажи, товари и поща, поотделно или в комбинация, предлаган на обществеността срещу възнаграждение или под наем;
 з)
 „определяне на националната принадлежност“ означава констатация, че въздушният превозвач, който предлага да извършва въздухоплавателни услуги по настоящия дял, отговаря на изискванията на член 422 по отношение на собствеността, ефективния контрол и основното място на стопанска дейност;
 и)
 „компетентни органи“ означава, за Обединеното кралство, органите на Обединеното кралство, отговорни за регулаторните и административните функции, възложени на Обединеното кралство съгласно настоящия дял; и за Съюза


text:
— органите на Съюза и на държавите членки, отговорни за регулаторните и административните функции, възложени на Съюза съгласно настоящия дял;
 й)
 „Конвенцията“ означава Конвенцията за международно гражданско въздухоплаване, съставено в Чикаго на 7 декември 1944 г.:
 i)
 всяко изменение, което е влязло в сила съгласно член 94, буква a) от Конвенцията и е ратифицирано от Обединеното кралство и от засегнатата държава членка или държави членки в зависимост от разглеждания въпрос; и
 ii)
 всяко приложение към нея или всяко нейно изменение, прието съгласно член 90 от Конвенцията, доколкото даденото приложение или изменение е в сила във всеки даден момент за Обединеното кралство и за засегнатата държава членка или държави членки в зависимост от разглеждания въпрос;
 к)
 „дискриминация“ означава различно третиране по какъвто и да било признак, което не е обективно обосновано, по отношение на доставката на стоки или услуги, включително обществени услуги, използвани за извършването на услуги за въздушен транспорт, или по отношение на тяхното третиране от страна на публичните органи, имащи отношение към тези услуги;
 л)
 „ефективен контрол“ означава отношение, установено в резултат на упражняване на права, въз основа на договори или по друг начин, които заедно или поотделно и с оглед на съществуващите фактически обстоятелства или приложимото право дават възможност за пряко или непряко упражняване на решаващо влияние върху дадено предприятие, по-специално чрез:
 i)
 право на ползване на всички или част от активите на предприятието;
 ii)
 права или договори, с които се предоставя решаващо влияние върху състава, гласуването или решенията на органите на предприятието или които по друг начин предоставят решаващо влияние върху управлението на дейността на предприятието;
 м)
 „определяне на пригодността“ означава да се установи, че въздушният превозвач, желаещ да предоставя въздухоплавателни услуги съгласно настоящия дял, има достатъчен финансов капацитет и адекватен управленски опит, за да извършва такива услуги, и че е готов да спазва законите, разпоредбите и изискванията, които уреждат предлагането на такива услуги;
 н)
 „пълна стойност“ означава разходите за предоставената услуга, които могат да включват съответни суми за капиталови разходи и амортизация на активи, както и разходите за поддръжка, експлоатация, управление и администрация;
 о)
 „ИКАО“ означава Международната организация за гражданско въздухоплаване на ООН;
 п)
 „основно място на стопанска дейност“ означава мястото на централата или седалището на въздушния превозвач, където се упражняват основните финансови функции и оперативен контрол на въздушния превозвач, включително постоянно управление на поддържането на летателната годност;
 р)
 „наземна инспекция“ означава проверка от компетентния орган на дадена страна или негови определени представители на борда и около въздухоплавателно средство на другата страна, за да се провери както валидността на съответните документи на въздухоплавателното средство, така и тези на членовете на неговия екипаж и видимото състояние на самолета и неговото оборудване;
 с)
 „самообслужване“ означава извършването на операции по наземно обслужване от въздушен превозвач директно за себе си или за друг въздушен превозвач, когато:
 i)
 един от тях притежава мажоритарен дял в другия; или
 ii)
 една-единствена структура има мажоритарен дял във всяка една от тях;
 т)
 „услуги за редовен въздушен транспорт“ означава въздухоплавателни услуги, които са планирани и се изпълняват срещу възнаграждение в съответствие с публикувано разписание или


text:
са толкова редовни или чести, че представляват разпознаваема систематична поредица, и които са открити за директни резервации от обществеността; и допълнителни полети поради свръхголям трафик за редовните полети;
 у)
 „спиране с нетърговска цел“ означава кацане с всякаква цел, различна от тази за качване или сваляне на пътници, багажи, товари и/или поща при въздушния транспорт;
 ф)
 „тарифа“ означава всяка тарифа, ставка или такса за превоз на пътници, багаж или товар (с изключение на поща) във въздушния транспорт (включително всеки друг вид транспорт във връзка с това), начислявани от въздушните превозвачи, включително техните представители и условията, уреждащи наличието на такава тарифа, ставка или такса;
 х)
 „такса за използване на летищата“ означава такса, наложена на въздушните превозвачи за предоставяне на летище, аеронавигация (включително прелитания), съоръжения или услуги за сигурност на въздухоплаването, включително свързани услуги и съоръжения, или такси, свързани с околната среда, включително свързани с шума, и такси за решаване на местни проблеми с качеството на въздуха на или около летищата.
 Член 418
 Разписание на маршрутите
 1. При спазване на член 419 Съюзът предоставя на Обединеното кралство правото на въздушните превозвачи на Обединеното кралство, докато извършват въздушен транспорт, да изпълняват полети по посочените по-долу маршрути:
 Пунктове на територията на Обединеното кралство — Междинни пунктове — Пунктове на територията на Съюза — Пунктове извън пределите.
 2. При спазване на член 419 Обединеното кралство предоставя на Съюза правото на въздушните превозвачи на Съюза, докато извършват въздушен транспорт, да изпълняват полети по посочените по-долу маршрути:
 Пунктове на територията на Съюза — Междинни пунктове — Пунктове на територията на Обединеното кралство — Пунктове извън пределите.
 Член 419
 Права на въздушно движение
 1. Всяка страна предоставя на другата страна правото на съответните нейни въздушни превозвачи, за целите на извършването на въздушен транспорт по маршрутите, предвидени в член 418:
 а)
 да прелитат през нейна територия без кацане;
 б)
 да осъществяват спиране на нейна територия с нетърговска цел.
 2. Обединеното кралство се ползва с правото на своите въздушни превозвачи да спират на територията на Съюза, за да предоставят услуги за редовен и чартърен въздушен транспорт между всички пунктове, разположени на територията на Обединеното кралство, и всички пунктове, разположени на територията на Съюза (права на въздушно движение по трета и четвърта свобода).
 3. Съюзът се ползва с правото на своите въздушни превозвачи да спират на територията на Обединеното кралство, за да предоставят услуги за редовен и чартърен въздушен транспорт между всички пунктове, разположени на територията на Съюза, и всички пунктове, разположени на територията на Обединеното кралство (права на въздушно движение по трета и четвърта свобода).
 4. Независимо от параграфи 1, 2 и 3 и без да се засяга параграф 9, държавите членки и Обединеното кралство, при спазване на съответните вътрешни правила и процедури на страните, могат да сключват двустранни договорености, с които, в рамките на настоящото споразумение, си предоставят следните права:
 а)
 за Обединеното кралство — правото на неговите въздушни превозвачи да спират на територията на съответната държава членка, за да предоставят услуги за редовен и чартърен изцяло товарен въздушен транспорт между пунктове, разположени на територията на тази държава членка, и


text:
пунктове, разположени в трета държава, като част от услуга с отправен пункт или с местоназначение на територията на Обединеното кралство (права на въздушно движение по пета свобода);
 б)
 за съответната държава членка — правото на въздушните превозвачи на Съюза да спират на територията на Обединеното кралство, за да предоставят услуги за редовен и чартърен изцяло товарен въздушен транспорт между пунктове, разположени на територията на Обединеното кралство, и пунктове, разположени в трета държава, като част от услуга с отправен пункт или с местоназначение на територията на държавата членка (права на въздушно движение по пета свобода).
 5. Взаимно предоставените в съответствие с параграф 4 права се уреждат от разпоредбите на настоящия дял.
 6. Страните не ограничават едностранно обема на трафика, капацитета, честотата, редовността, маршрутите, отправния пункт или местоназначението на услугите за въздушен транспорт, извършвани в съответствие с параграфи 2, 3 и 4, или вида или видовете въздухоплавателни средства, експлоатирани за тази цел от въздушните превозвачи на другата страна, освен ако това не се изисква по митнически, технически, оперативни съображения, съображения, свързани с управлението на въздушното движение, съображения за безопасност, опазване на околната среда или здравето, по недискриминационен начин, или освен ако в настоящия дял не е предвидено друго.
 7. Никоя от разпоредбите на настоящия дял не може да се разглежда като предоставяща на Обединеното кралство правото неговите въздушни превозвачи, когато се намират на територията на някоя държава членка, да приемат на борда пътници, багаж, товари или поща, превозвани срещу възнаграждение и предназначени за друг пункт на територията на същата държава членка или на някоя друга държава членка.
 8. Никоя от разпоредбите на настоящия дял не може да се разглежда като предоставяща на Съюза правото неговите въздушни превозвачи, когато се намират на територията на Обединеното кралство, да приемат на борда пътници, багаж, товари и/или поща, превозвани срещу възнаграждение и предназначени за друг пункт на територията на Обединеното кралство.
 9. При спазване на вътрешните правила и процедури на страните, компетентните органи на Обединеното кралство и на държавите членки могат да разрешат услуги за чартърен въздушен транспорт извън правата, предвидени в настоящия член, при условие че те не представляват прикрита форма на редовни услуги, и могат да установят двустранни договорености относно процедурите, които трябва да се следват при обработването на заявленията на въздушните превозвачи и вземането на решения по тях.
 Член 420
 Договорености за съвместно използване на кодове и за осигуряване на блок-места
 1. Услугите за въздушен транспорт в съответствие с член 419 могат да се предоставят чрез договорености за съвместно използване на кодове и за осигуряване на блок-места, както следва:
 а)
 въздушен превозвач на Обединеното кралство може да действа в качеството на търговски превозвач по отношение на всеки опериращ превозвач, който е въздушен превозвач на Съюза или въздушен превозвач на Обединеното кралство, или по отношение на всеки опериращ превозвач от трета държава, която съгласно правото на Съюза или, според случая, съгласно правото на съответната държава членка или съответните държави членки, разполага с необходимите права за въздушни превози, както и правото неговите въздушни превозвачи да упражняват посочените права посредством въпросната договореност;
 б)
 въздушен превозвач на


text:
Съюза може да действа в качеството на търговски превозвач по отношение на всеки опериращ превозвач, който е въздушен превозвач на Съюза или въздушен превозвач на Обединеното кралство, или по отношение на всеки опериращ превозвач от трета държава, която съгласно правото на Обединеното кралство разполага с необходимите права за въздушни превози, както и правото неговите въздушни превозвачи да упражняват посочените права посредством въпросната договореност;
 в)
 въздушен превозвач на Обединеното кралство може да действа като опериращ превозвач по отношение на всеки търговски превозвач, който е въздушен превозвач на Съюза или въздушен превозвач на Обединеното кралство, или по отношение на всеки търговски превозвач от трета държава, която съгласно правото на Съюза или, според случая, съгласно правото на съответната държава членка или съответните държави членки, разполага с необходимите права да сключва въпросната договореност;
 г)
 въздушен превозвач на Съюза може да действа като опериращ превозвач по отношение на всеки търговски превозвач, който е въздушен превозвач на Съюза или въздушен превозвач на Обединеното кралство, или по отношение на всеки търговски превозвач от трета държава, която съгласно правото на Обединеното кралство разполага с необходимите права да сключва въпросната договореност;
 д)
 в контекста на договореностите, предвидени в букви а)—г), въздушен превозвач на една от страните може да действа като търговски превозвач по договорености за съвместно използване на кодове и за осигуряване на блок-места при обслужване между всяка двойка пунктове, при които както отправният пункт, така и местоназначението се намират на територията на другата страна, при условие че са изпълнени следните условия:
 i)
 условията по буква а) или б), зависимост от случая, по отношение на опериращия превозвач; и
 ii)
 въпросната транспортна услуга представлява част от превоз от търговския превозвач между пункт на територията на неговата страна и този пункт на местоназначение на територията на другата страна.
 2. Въздушен превозвач на една от страните може да действа като търговски превозвач по договорености за съвместно използване на кодове и за осигуряване на блок-места при обслужване между всяка двойка пунктове, от които единият се намира на територията на другата страна, а другият се намира в трета държава, при условие че са изпълнени следните условия:
 а)
 условията по параграф 1, буква а) или б), зависимост от случая, по отношение на опериращия превозвач; и
 б)
 въпросната транспортна услуга представлява част от превоз от търговския превозвач между пункт на територията на неговата страна и този пункт на територията на трета държава.
 3. По отношение на всеки продаден билет, включващ договореностите по настоящия член, при резервация купувачът трябва да бъде информиран кой въздушен превозвач ще действа във всеки сектор на услугата. Когато това е невъзможно или в случай на промяна след резервацията, идентичността на опериращия превозвач се съобщава на пътника веднага след като тя бъде уточнена. Във всички случаи идентичността на опериращия превозвач или превозвачи се съобщава на пътника при регистрация или преди качване, когато не се изисква регистрация за свързващ полет.
 4. Страните могат да поискат договореностите по настоящия член да бъдат одобрени от техните компетентни органи с цел проверка на съответствието с условията, предвидени в тях, и с други изисквания, предвидени в настоящото споразумение,


text:
по-специално по отношение на конкуренцията, безопасността и сигурността.
 5. В никакъв случай прибягването до договорености за съвместно използване на кодове и за осигуряване на блок-места не води до това въздушните превозвачи на страните да упражняват права на въздушно движение въз основа на настоящото споразумение, различни от предвидените в член 419.
 Член 421
 Оперативна гъвкавост
 Правата, взаимно предоставени от страните в съответствие с член 419, параграфи 2, 3 и 4, включват, в определените в него рамки, следните прерогативи:
 а)
 да извършват полети в една или в двете посоки;
 б)
 да комбинират полети с различни номера в едно въздухоплавателно средство;
 в)
 да обслужват пунктове в разписанието по маршрута в каквато и да е комбинация и в произволен ред;
 г)
 да прехвърлят превози между въздухоплавателни средства на един и същи въздушен превозвач във всеки пункт (change of gauge — смяна на самолета под един полетен номер);
 д)
 да осъществяват превоз с междинно кацане през които и да е пунктове, независимо дали на територията или извън територията на която и да е от страните;
 е)
 да извършват транзитен превоз през територията на другата страна;
 ж)
 да комбинират превози на едно и също въздухоплавателно средство, независимо откъде произхождат тези превози;
 з)
 да обслужват повече от един пункт в рамките един полет (co-terminalisation).
 Член 422
 Експлоатационни одобрения и технически разрешения
 1. При получаване на заявление за експлоатационно одобрение от въздушен превозвач на някоя от страните, под формата и начина, предписани за извършване на услуги за въздушен транспорт в съответствие с настоящия дял, другата страна предоставя съответните одобрения и/или технически разрешения с минимално процедурно забавяне, при условие че са изпълнени следните условия:
 а)
 в случай на въздушен превозвач на Обединеното кралство:
 i)
 въздушният превозвач е собственост, пряко или чрез мажоритарна собственост, и е ефективно контролиран от Обединеното кралство, негови граждани или и двете;
 ii)
 въздушният превозвач има основно място на дейност на територията на Обединеното кралство и е лицензиран в съответствие с правото на Обединеното кралство; и
 iii)
 въздушният превозвач притежава свидетелство за авиационен оператор, издадено от компетентния орган на Обединеното кралство, който е ясно определен, и този орган упражнява и поддържа ефективен регулаторен контрол над въздушния превозвач.
 б)
 в случай на въздушен превозвач на Съюза:
 i)
 въздушният превозвач е притежаван пряко или чрез мажоритарно участие и е ефективно контролиран от една или повече държави членки, от други държави — членки на Европейското икономическо пространство, от Швейцария, от граждани на тези държави или от съчетание от тях;
 ii)
 основното място на дейност на въздушния превозвач се намира на територията на Съюза и въздушният превозвач притежава валиден оперативен лиценз в съответствие с правото на Съюза; и
 iii)
 въздушният превозвач притежава свидетелство за авиационен оператор, издадено от компетентния орган и на държава членка или от орган на Съюза — от името на този компетентен орган, като издаващият свидетелството орган е ясно посочен, и въпросната държава членка упражнява и поддържа ефективен регулаторен контрол над въздушния превозвач.
 в)
 спазват се членове 434 и 435 и
 г)
 въздушният превозвач отговаря на условията, предвидени в законовите и подзаконовите нормативни актове, които се прилагат


text:
по принцип към извършване на международен въздушен транспорт от страната, която разглежда заявлението или заявленията;
 2. Независимо от параграф 1, буква а), подточка i), на въздушните превозвачи на Обединеното кралство се предоставят съответните експлоатационни одобрения и разрешения, при условие че са изпълнени следните условия:
 а)
 спазват се условията, предвидени в параграф 1, буква а), подточки ii) и iii), букви в) и г);
 б)
 въздушният превозвач е притежаван пряко или чрез мажоритарно участие и е ефективно контролиран от една или повече държави членки, от други държави — членки на Европейското икономическо пространство, от Швейцария, от граждани на тези държави или от съчетание от тях, независимо дали самостоятелно или заедно с Обединеното кралство и/или граждани на Обединеното кралство;
 в)
 в деня, в който преходният период е приключил, въздушният превозвач е притежавал валиден оперативен лиценз в съответствие с правото на Съюза.
 3. За целите на параграфи 1 и 2 доказателствата за ефективен регулаторен контрол включват, но не се ограничават до това:
 а)
 съответният въздушен превозвач да притежава валиден оперативен лиценз или разрешение, издаден от компетентния орган и да отговаря на критериите на страната, която издава оперативния лиценз или разрешение за извършване на международни въздухоплавателни услуги; и
 б)
 тази страна да има и да поддържа програми за надзор на безопасността и сигурността за този въздушен превозвач в съответствие със стандартите на ИКАО.
 4. При издаването на експлоатационни одобрения и технически разрешения всяка страна се отнася към всички въздушни превозвачи на другата страна без дискриминация.
 5. При получаване на заявление за експлоатационно одобрение от въздушен превозвач на едната страна, другата страна признава всяко определяне на пригодността или определяне на националната принадлежност, или и на двете, направено от първата страна за този въздушен превозвач, така, както би признала такова определяне, извършено от нейните собствени компетентни органи, и не предприема допълнителни проверки по тези въпроси, освен в случаите, предвидени в член 424, параграф 3.
 Член 423
 Оперативни планове, програми и разписания
 Уведомяване за оперативни планове, програми или разписания за въздухоплавателни услуги, извършвани съгласно настоящия дял, може да бъде поискано от дадена страна само за сведение. Когато дадена страна изисква такова уведомяване, тя свежда до минимум административната тежест, свързана с нейните изисквания и процедури по уведомяване, която се поема от посредниците в областта на въздушния транспорт и въздушните превозвачи на другата страна.
 Член 424
 Отказ, отмяна, спиране на действието или ограничаване на експлоатационни одобрения
 1. Съюзът може да предприеме действия срещу въздушен превозвач на Обединеното кралство в съответствие с параграфи 3, 4 и 5 от настоящия член във всеки от следните случаи:
 а)
 в случай на одобрения и разрешения, предоставени в съответствие с член 422, параграф 1, буква а), някое от съдържащите се там условия не е изпълнено;
 б)
 в случай на одобрения и разрешения, предоставени в съответствие с член 422, параграф 2, някое от съдържащите се там условия не е изпълнено;
 в)
 въздушният превозвач не спазва законовите и подзаконовите нормативни актове, посочени в член 426; или
 г)
 такива действия са необходими, за да се предотврати, защити или контролира разпространението на болест или за да се защити по


text:
друг начин общественото здраве.
 2. Обединеното кралство може да предприеме действия срещу въздушен превозвач на Съюза в съответствие с параграфи 3, 4 и 5 от настоящия член във всеки от следните случаи:
 а)
 някое от условията, съдържащи се в член 422, параграф 1, буква б), не е изпълнено;
 б)
 въздушният превозвач не спазва законовите и подзаконовите нормативни актове, посочени в член 426; или
 в)
 такива действия са необходими, за да се предотврати, защити или контролира разпространението на болест или за да се защити по друг начин общественото здраве.
 3. Когато някоя от страните има разумни основания да предположи, че въздушен превозвач на другата страна се намира в някоя от ситуациите по параграф 1 или 2, в зависимост от случая, и че в това отношение трябва да се предприемат действия, тази страна уведомява другата страна писмено възможно най-скоро за причините за планирания отказ, спиране на действието или ограничаване на експлоатационното одобрение или техническото разрешение и иска провеждането на консултации.
 4. Такива консултации започват в най-кратки срокове, но не по-късно от 30 дни след получаването на искането за консултации. Ако в срок от 30 дни или в уговорен срок от началната дата на такива консултации не бъде постигнато удовлетворително споразумение или ако не бъде предприето договореното коригиращо действие, това представлява основание за страната, поискала консултациите, да предприеме действия по отказ, отмяна, спиране на действието, налагане на условия или ограничаване на експлоатационното одобрение или техническите разрешения на съответния въздушен превозвач или въздушни превозвачи, за да гарантира спазването на членове 422 и 426. Когато са предприети мерки за отказ, отмяна, спиране на действието или ограничаване на експлоатационното одобрение или техническото разрешение на въздушен превозвач, страната може да се отнесе до арбитраж в съответствие с член 739, без предварително да прибягва до консултации в съответствие с член 738. Арбитражният съд разглежда въпроса като спешен случай за целите на член 744. По искане на страна съдът може, до произнасяне на окончателното си решение, да разпореди приемането на привременни коригиращи мерки, включително изменение или спиране на мерките, предприети от някоя от страните съгласно настоящия член.
 5. Независимо от разпоредбите на параграфи 3 и 4, в случаите по параграф 1, букви в) и г) и параграф 2, букви б) и в) всяка страна може да предприеме незабавни или спешни действия, ако извънредна ситуация изисква това или за предотвратяване на по-нататъшно неспазване. За целите на настоящия параграф „по-нататъшно неспазване“ означава, че въпросът за неспазването вече е бил повдигнат между компетентните органи на страните.
 6. Настоящият член не засяга разпоредбите на първа позиция, дял XI, член 427, параграф 4, член 434, параграфи 4, 6 и 8 и член 435, параграф 12, както и процедурата за уреждане на спорове, предвидена в шеста част, дял I, нито произтичащите от тях мерки.
 Член 425
 Собственост и контрол над въздушните превозвачи
 Страните признават потенциалните ползи от по-нататъшното либерализиране на собствеността и контрола над съответните си въздушни превозвачи. Страните се договарят да проучат в Специализирания комитет по въздушен транспорт възможностите за реципрочно либерализиране на собствеността и контрола над въздушните си превозвачи в срок от 12


text:
месеца от влизането в сила на настоящото споразумение и след това в срок от 12 месеца от получаването на искане за това от една от страните. В резултат на това разглеждане страните могат да решат да изменят настоящия дял.
 Член 426
 Спазване на законовите и подзаконовите нормативни актове
 1. Законовите и подзаконовите нормативни актове на едната страна, свързани с достъпа до нейна територия, дейността на нея или отпътуването от нейна територия на въздухоплавателни средства, извършващи международен въздушен транспорт, се спазват от въздушните превозвачи на другата страна съответно при влизане, извършване на дейност или напускане на територията на тази страна.
 2. Законовите и подзаконовите нормативни актове на едната страна, свързани с достъпа до нейна територия, дейността на нея или отпътуването от нейна територия на пътници, екипажи, багажи, товари или поща във въздухоплавателни средства (включително нормативните актове, свързани с влизане, пропускателен режим, имиграция, паспорти, митници и карантина или, когато става дума за поща —нормативните актове за пощите) трябва да бъдат спазени от или по отношение на самите пътници, екипажи, багажи, товари и поща, превозвани от въздушните превозвачи на другата страна, съответно при влизане, извършване на дейност или напускане на територията на тази страна.
 3. Страните разрешават на съответната си територия на въздушните превозвачи на другата страна да предприемат подходящи мерки, за да гарантират, че се превозват само лица с пътните документи, които се изискват за влизане на територията на другата страна или транзит през нея.
 Член 427
 Недискриминация
 1. Без да се засяга първа позиция, дял XI, страните премахват в рамките на съответните си юрисдикции всички форми на дискриминация, които биха оказали неблагоприятно въздействие върху справедливите и равни възможности за въздушните превозвачи на другата страна да се конкурират при упражняването на правата, предвидени в настоящия дял.
 2. Всяка страна („иницииращата страна“) може да действа в съответствие с параграфи 3—6, когато счита, че справедливите и равни възможности за нейните въздушни превозвачи да се конкурират при упражняването на правата, предвидени в настоящия дял, са неблагоприятно засегнати от дискриминация, забранена с параграф 1.
 3. Иницииращата страна подава писмено искане за консултации до другата страна („ответната страна“). Консултациите започват в срок от 30 дни от получаването на искането, освен ако страните не са договорили друго.
 4. Когато иницииращата страна и ответната страна не успеят да постигнат съгласие по въпроса в срок от 60 дни от получаването на искането за консултации по параграф 3, иницииращата страна може да предприеме мерки срещу всички или част от въздушните превозвачи, които са се възползвали от забранена с параграф 1 дискриминация, включително действия по отказ, отмяна, спиране на действието, налагане на условия или ограничаване на експлоатационните одобрения или техническите разрешения на съответните въздушни превозвачи.
 5. Мерките, предприети съгласно параграф 4, са подходящи, пропорционални и ограничени по своя обхват и продължителност до строго необходимото за смекчаване на вредите за въздушните превозвачи на иницииращата страна и за премахване на неправомерното предимство, получено от въздушните превозвачи, срещу които са насочени.
 6. Когато консултациите не са уредили въпроса или когато са взети мерки съгласно параграф 4 от настоящия член, всяка страна може да се отнесе


text:
до арбитраж в съответствие с член 739, без предварително да прибягва до консултации в съответствие с член 738. Арбитражният съд разглежда въпроса като спешен случай за целите на член 744. По искане на страна съдът може, до произнасяне на окончателното си решение, да разпореди приемането на привременни коригиращи мерки, включително изменение или спиране на мерките, предприети от някоя от страните съгласно настоящия член.
 7. Независимо от параграф 2, страните не предприемат действия по параграфи 3—6 във връзка с поведение, попадащо в обхвата на първа позиция, дял XI.
 Член 428
 Упражняване на стопанска дейност
 1. Страните се съгласяват, че пречките пред упражняването на стопанска дейност, на които се натъкват въздушните превозвачи, биха възпрепятствали ползите по настоящия дял. Страните се договарят да си сътрудничат за премахване на пречките пред упражняването на стопанска дейност от въздушните превозвачи на двете страни, когато такива пречки могат да възпрепятстват търговските операции, да създадат нарушения на конкуренцията или да засегнат равните възможности да се конкурират.
 2. Специализираният комитет по въздушен транспорт наблюдава напредъка на ефективното разглеждане на въпросите, свързани с пречките пред упражняването на стопанска дейност от въздушните превозвачи.
 Член 429
 Търговски операции
 1. Страните си предоставят взаимно правата, предвидени в параграфи 2—7. За целите на упражняването на тези права въздушните превозвачи на всяка страна не са длъжни да имат местен организатор.
 2. По отношение представителите на въздушните превозвачи:
 а)
 установяването на представителства и изграждането на съоръжения от въздушните превозвачи на едната страна на територията на другата страна, необходими за предоставянето на услуги по настоящия дял, се разрешава без ограничения или дискриминация;
 б)
 без да се засягат разпоредбите за безопасност и сигурност, когато такива представителства и съоръжения се намират на летище, на тях могат да бъдат наложени ограничения поради разполагаемото пространство;
 в)
 всяка страна, в съответствие със своите законови и подзаконови нормативни актове, свързани с влизането, пребиваването и трудовата заетост, разрешава на въздушните превозвачи на другата страна да доведат и поддържат на територията на разрешаващата страна свой собствен управленски, търговски, технически, оперативен и друг специализиран персонал, който въздушният превозвач разумно счита за необходим за предоставянето на услуги за въздушен транспорт съгласно настоящия дял. Когато се изискват разрешения за работа за персонала по настоящия параграф, включително този, който изпълнява определени временни задължения, страните обработват експедитивно заявленията за такива разрешения при спазване на съответните законови и подзаконови нормативни актове.
 3. По отношение на наземното обслужване:
 а)
 всяка страна разрешава на въздушните превозвачи на другата страна да извършват самообслужване на нейна територия без други ограничения, освен такива, основани на съображения за безопасност или сигурност или произтичащи по друг начин от физически или оперативни ограничения;
 б)
 никоя страна няма да налага на въздушните превозвачи на другата страна избора на един или повече доставчици на наземно обслужване измежду тези, които присъстват на пазара в съответствие със законовите и подзаконовите нормативни актове на страната, където се предоставят услугите;
 в)
 без да се засяга буква а), когато законовите и подзаконовите нормативни актове на някоя от страните ограничават или стесняват по някакъв начин свободната конкуренция между доставчиците на наземни услуги, тази страна гарантира, че всички


text:
необходими наземни услуги са на разположение на въздушните превозвачи на другата страна и че те се предоставят при не по-малко благоприятни условия от тези, при които се предоставят на всеки друг въздушен превозвач.
 4. По отношение на разпределянето на слотовете на летищата, всяка страна гарантира, че нейните разпоредби, насоки и процедури за разпределяне на слотовете на летищата на нейна територия се прилагат по прозрачен, ефективен, недискриминационен и своевременен начин.
 5. По отношение на местните разходи и прехвърлянето на средства и печалби:
 а)
 разпоредбите на първа позиция, дял IV се прилагат към въпросите, уредени от настоящия дял, без да се засяга член 422;
 б)
 страните си предоставят взаимно предимствата по букви в)—д);
 в)
 по преценка на въздушния превозвач е възможно продажбата и покупката на транспортни и свързани с тях услуги от въздушните превозвачи на страните да бъдат деноминирани в лири стерлинги, ако продажбата или покупката се извършва на територията на Обединеното кралство, или, ако продажбата или покупката се извършва на територията на държава членка — да бъде деноминирана във валутата на тази държава членка;
 г)
 за местни разходи, на въздушните превозвачи на всяка страна се разрешава да плащат, по своя преценка, в местна валута;
 д)
 на въздушните превозвачи на всяка страна се разрешава при поискване да превеждат приходи, получени на територията на другата страна от продажбата на услуги за въздушен транспорт и свързаните с тях дейности, пряко свързани с въздушния транспорт, след приспадане на извършените на място разходи, по всяко време и по всеки начин в страна по техен избор. Бързият обмен на валута и бързите преводи се разрешават без ограничения или облагане с данъци по пазарния обменен курс, приложим за текущи сделки и превод на валута на датата, на която превозвачът е подал първоначална заявка за извършване на превода, и не подлежат на други такси, освен обичайните такси, начислявани от банките за обмен на валута и преводи.
 6. По отношение на интермодалния транспорт:
 а)
 във връзка с превоза на пътници страните не налагат на доставчиците на наземен транспорт спазването на законовите и подзаконовите нормативни актове, уреждащи въздушния транспорт, на единственото основание, че такъв наземен транспорт се предлага от въздушен превозвач от негово собствено име;
 б)
 при спазване на условията и ограниченията, установени в първа позиция, дял II и приложенията към него, както и в трета позиция, дял I и приложението към него, на въздушните превозвачи на всяка страна се разрешава да използват без ограничения във връзка с международния въздушен транспорт всякакъв вид наземен транспорт за товари към и от всеки пункт на териториите на страните или в трети държави, включително транспорт към и от всички летища с митници и включително, където е приложимо, правото да превозват товари под митнически надзор съгласно приложимите законови и подзаконови нормативни актове. Такива товари, превозвани наземно или по въздуха, имат достъп до летищна митническа обработка и до помещенията, в която тя се извършва. Въздушните превозвачи могат да изберат да извършват собствен наземен транспорт или да го осигурят чрез договорености, включително за съвместно използване на кодове, с други доставчици на наземен транспорт, включително наземен транспорт, извършван


text:
от други въздушни превозвачи и непреки доставчици на въздушен транспорт на товари. Такива интермодални товарни услуги могат да бъдат предлагани като пряка услуга и на една цена за комбинирания въздушен и наземен транспорт, при условие че спедиторите са информирани за доставчиците на съответния транспорт.
 7. По отношение на лизинга:
 а)
 страните си предоставят правото техните въздушни превозвачи да предоставят услуги за въздушен транспорт в съответствие с член 419 по всички от следните начини:
 i)
 чрез използване на въздухоплавателни средства, взети на лизинг без екипаж от който и да е лизингодател;
 ii)
 в случая на въздушни превозвачи на Обединеното кралство — чрез използване на въздухоплавателни средства, взети на лизинг с екипаж от други въздушни превозвачи на страните;
 iii)
 в случая на въздушни превозвачи на Съюза — чрез използване на въздухоплавателни средства, взети на лизинг с екипаж от други въздушни превозвачи на Съюза;
 iv)
 чрез използване на въздухоплавателни средства, взети на лизинг с екипаж от въздушни превозвачи, различни от тези съответно по подточки ii) и iii), при условие че лизингът е оправдан въз основа на извънредни нужди, сезонния капацитет или оперативни затруднения на лизингополучателя, а продължителността на лизинга не надхвърля срока, който е строго необходим за удовлетворяване на тези нужди или преодоляване на тези затруднения;
 б)
 страните могат да поискат лизинговите договорености да бъдат одобрени от техните компетентни органи с цел да се удостовери съответствието с условията, определени в настоящия параграф, и с приложимите изисквания за безопасност и сигурност;
 в)
 ако обаче някоя от страните изисква такова одобрение, тя полага усилия да ускори процедурите за одобрение и да сведе до минимум административната тежест за съответните въздушни превозвачи;
 г)
 разпоредбите на настоящия параграф не засягат законовите и подзаконовите нормативни актове на страните по отношение на лизинга на въздухоплавателни средства от въздушните превозвачи на съответната страна.
 Член 430
 Данъчни разпоредби
 1. При пристигане на територията на едната страна на въздухоплавателните средства, експлоатирани за международен въздушен транспорт от въздушните превозвачи на другата страна, обичайното им оборудване, гориво, смазочни материали, консумативи за техническа поддръжка, наземно оборудване, резервни части (включително двигатели), безмитни стоки и провизии за бордна продажба (включително, но не само, храни, безалкохолни и алкохолни напитки, тютюн и други продукти, предназначени за продажба или използване от пътниците в ограничени количества по време на полет), както и други артикули, предназначени или използвани единствено във връзка с експлоатирането или обслужването на въздухоплавателни средства, които извършват международен въздушен транспорт, се освобождават, на реципрочна основа и при условие че това оборудване и запаси остават на борда на въздухоплавателното средство, от всички ограничения за внос, данъци върху имуществото и капитала, мита, акцизи, такси за инспекции, данък върху добавената стойност или други сходни косвени данъци, и сходни такси и тежести, налагани от националните или местните органи или от Съюза.
 2. Следните стоки също се освобождават на реципрочна основа от данъците, налозите, митата, таксите и тежестите по параграф 1:
 а)
 безмитните стоки и провизии за бордна продажба, внесени или доставени на територията на една от страните и взети на борда, в разумни количества, за използване на борда на напускащи тази територия въздухоплавателни средства


text:
на въздушен превозвач на другата страна, използвани за международен въздушен транспорт, дори ако тези безмитни стоки и провизии за бордна продажба са предназначени за използване през част от пътуването, извършвано над тази територия;
 б)
 наземното оборудване и резервните части (включително двигатели), внесени на територията на едната страна с цел обслужване, поддържане или ремонт на въздухоплавателни средства на въздушен превозвач на другата страна, използвани за международен въздушен транспорт;
 в)
 смазочни материали и консумативи за техническа поддръжка, различни от гориво, внесени или доставени на територията на една от страните за използване във въздухоплавателни средства на въздушен превозвач на другата страна, използвани за международен въздушен транспорт, дори ако тези консумативи са предназначени за използване през част от пътуването, извършвано над тази територия; и
 г)
 печатни материали, съгласно предвиденото в митническото законодателство на всяка страна, внесени или доставени на територията на едната страна и взети на борда за използване на напускащи тази територия въздухоплавателни средства на въздушен превозвач на другата страна, използвани за международен въздушен транспорт, дори ако тези материали са предназначени за използване през част от пътуването, извършвано над тази територия.
 3. Обичайното бордово оборудване, както и материалите, запасите и резервните части по параграф 1, обичайно държани на борда на въздухоплавателното средство, използвано от въздушен превозвач на една от страните, могат да бъдат разтоварвани на територията на другата страна само с одобрението на митническите органи на тази страна и може да се наложи да бъдат съхранявани под надзора или контрола на тези органи до момента, в който не бъдат реекспортирани или с тях не бъде разпоредено по друг начин съгласно приложимите нормативни актове.
 4. Освобождаването от мита, национални акцизи и сходни национални такси, предвидено в настоящия член, се предоставя и в случаите, когато въздушният превозвач или въздушните превозвачи на едната страна са сключили договорености с друг въздушен превозвач или въздушни превозвачи за заемане или прехвърляне на територията на другата страна на артикулите, посочени в параграфи 1 и 2, при условие че другият въздушен превозвач или въздушни превозвачи се ползват по сходен начин от такова освобождаване, предоставено от тази друга страна.
 5. Никоя от разпоредбите на настоящия дял не възпрепятства някоя от страните да налага данъци, налози, мита, такси и тежести на стоки, продавани с цел различна от потребяване от пътниците на борда през част от въздухоплавателна услуга между два пункта на нейна територия, на които е разрешено качване или слизане.
 6. Багажът и товарите, които се намират под режим директен транзит през територията на някоя от страните, са освободени от данъци, мита, такси и други сходни тежести.
 7. Може да се изиска оборудването и запасите по параграф 2 от настоящия член да бъдат съхранявани под надзора или контрола на компетентните органи.
 8. С настоящия дял не се изменят разпоредбите на съответните спогодби за избягване на двойното данъчно облагане на доходите и капиталите, които са в сила между Обединеното кралство и държави членки.
 9. Освобождаването от мита, национални акцизи и сходни национални такси не обхваща и тежестите, основани на разходите за услуги, предоставяни на въздушния превозвач на някоя от страните на територията на другата


text:
страна.
 Член 431
 Такси за използване на летищата
 1. Таксите за използване на летищата, които едната страна може да наложи на въздушните превозвачи на другата страна за аеронавигационно обслужване и за контрол на въздушното движение, са свързани с разходите и са недискриминационни. Във всеки случай всички тези такси за използване на летищата се определят за въздушните превозвачи на другата страна при условия, които не са по-неблагоприятни от най-благоприятните условия, предоставени на всеки друг въздушен превозвач при сходни обстоятелства по време на определянето на таксите.
 2. Без да се засяга член 429, параграф 5, всяка страна гарантира, че таксите за използване на летищата, различни от посочените в параграф 1, които могат да бъдат наложени на въздушните превозвачи на другата страна, са справедливи, разумни, не са несправедливо дискриминационни и са разпределени безпристрастно между категориите ползватели. Таксите за използване на летищата, наложени на въздушните превозвачи на другата страна, могат да отразяват, но не и да надвишават, пълната стойност за предоставяне на подходящо летище, летищни съоръжения и услуги, свързани с околната среда и със сигурността на въздухоплаването, на летището или в системата на летището. Такива такси могат да включват разумна възвръщаемост на активите след амортизация. Съоръженията и услугите, за които се налагат такси за използване на летищата, се предоставят на принципа на ефикасността и икономичността. Във всеки случай всички тези такси за използване на летищата се определят за въздушния превозвач на другата страна при условия, които не са по-неблагоприятни от най-благоприятните условия, предоставени на всеки друг въздушен превозвач при сходни обстоятелства по време на определянето на таксите.
 3. За да се осигури правилното прилагане на принципите, посочени в параграфи 1 и 2, всяка страна гарантира провеждането на консултации между компетентните органи или структури, налагащи таксите на нейна територия, и въздушните превозвачи, използващи съответните услуги и съоръжения, и обмена на необходимата информация между компетентните органи или структури, налагащи таксите, и въздушните превозвачи. Всяка страна гарантира, че компетентните органи, налагащи таксите, уведомяват в разумен срок ползвателите относно предложения за промени в таксите за използване на летищата, за да даде възможност на ползвателите да изразят своите становища, преди да бъдат направени промените.
 Член 432
 Тарифи
 1. Страните разрешават тарифите да се определят свободно от въздушните превозвачи на страните въз основа на лоялна конкуренция в съответствие с настоящия дял.
 2. Страните няма да подлагат тарифите на въздушните превозвачи на другата страна на одобрение.
 Член 433
 Статистика
 1. Страните си сътрудничат в рамките на Специализирания комитет по въздушен транспорт за улесняване на обмена на статистическа информация, свързана с въздушния транспорт по настоящия дял.
 2. При поискване всяка страна предоставя на другата страна наличните неповерителни и нечувствителни от търговска гледна точка статистически данни във връзка с въздушния транспорт съгласно настоящия дял, както е предвидено в съответните законови и подзаконови нормативни актове на страните, на недискриминационна основа и в разумни рамки.
 Член 434
 Безопасност на въздухоплаването
 1. Страните потвърждават отново значението на тясното сътрудничество в областта на безопасността на въздухоплаването.
 2. Удостоверения за летателна годност, удостоверения за правоспособност и лицензи, издадени или признати за валидни от една от страните и все


text:
още в сила, се признават за валидни от другата страна и нейните компетентни органи за целите на извършването на въздухоплавателни услуги по настоящия дял, при условие че такива удостоверения или лицензи са издадени или признати за валидни по силата на и при спазване най-малко на съответните международни стандарти, установени съгласно Конвенцията.
 3. Всяка страна може по всяко време да поиска консултации относно стандартите за безопасност, поддържани и управлявани от другата страна в области, свързани с аеронавигационните съоръжения, полетните екипажи, въздухоплавателните средства и експлоатацията на въздухоплавателни средства. Такива консултации се провеждат в срок от 30 дни от датата на искането.
 4. Ако след такива консултации едната страна констатира, че другата страна не поддържа и не управлява ефективно стандарти за безопасност в областите по параграф 2, които са поне равностойни на минималните стандарти, установени към този момент съгласно Конвенцията, първата страна уведомява другата страна за тези констатации и за мерките, които се считат за необходими за осигуряване на съответствие с тези минимални стандарти, а другата страна предприема подходящите коригиращи действия. Ако другата страна не предприеме подходящи действия в срок от 15 дни или в друг уговорен срок, това представлява основание за отправилата искането страна да откаже, отмени, спре действието, наложи условия или ограничи експлоатационните одобрения или техническите разрешения или по друг начин да откаже, отмени, спре действието, наложи условия или ограничи операциите на въздушния превозвач, които са под надзор за безопасност на другата страна.
 5. Всяко въздухоплавателно средство, експлоатирано от въздушен превозвач или въздушни превозвачи на едната страна или, съгласно договореност за наем — от името на въздушен превозвач или въздушни превозвачи на едната страна, докато е на територията на другата страна, може да бъде подложено на наземна инспекция, при условие че това не води до необосновано забавяне на експлоатацията на въздухоплавателното средство.
 6. Наземната инспекция или поредицата от наземни инспекции може да предизвика:
 а)
 сериозни опасения, че въздухоплавателно средство или експлоатацията на въздухоплавателно средство не отговаря на минималните стандарти, установени към този момент съгласно Конвенцията; или
 б)
 сериозни опасения, че липсва ефективно поддържане и управление на стандартите за безопасност, установени към този момент съгласно Конвенцията.
 В случай, че страната, която е извършила наземната инспекция или инспекции, установи наличието на сериозни опасения по буква а) или б), тя уведомява компетентните органи на другата страна, които отговарят за надзора за безопасност на въздушния превозвач, експлоатиращ въздухоплавателното средство, за тези констатации и ги информира за мерките, които се считат за необходими за осигуряване на съответствие с тези минимални стандарти. Ако не бъдат предприети подходящи коригиращи действия в срок от 15 дни или в друг уговорен срок, това представлява основание за първата страна да откаже, отмени, спре действието, наложи условия или ограничи експлоатационните одобрения или техническите разрешения или по друг начин да откаже, отмени, спре действието, наложи условия или ограничи операциите на въздушния превозвач, експлоатиращ въздухоплавателното средство.
 7. В случай че бъде отказан достъп за извършването на наземна инспекция на въздухоплавателно средство, експлоатирано от въздушен превозвач или въздушни превозвачи на едната страна в съответствие с параграф 5, другата страна има право да направи извода, че